**РЕПУБЛИКА БЪЛГАРИЯ**

**ЧЕТИРИДЕСЕТ И ТРЕТО НАРОДНО СЪБРАНИЕ**

**ПРАВИЛА НА КОМИСИЯТА ЗА БОРБА С КОРУПЦИЯТА, КОНФЛИКТ НА ИНТЕРЕСИ И ПАРЛАМЕНТАРНА ЕТИКА ПО ПРИЛАГАНЕТО НА ЕТИЧНИТЕ НОРМИ ЗА ПОВЕДЕНИЕ НА НАРОДНИТЕ ПРЕДСТАВИТЕЛИ, СЪГЛАСНО РАЗДЕЛ ІІ ОТ ПРАВИЛНИКА ЗА ОРГАНИЗАЦИЯТА И ДЕЙНОСТТА НА НАРОДНОТО СЪБРАНИЕ**

**ОБЩИ ПОЛОЖЕНИЯ**

**Чл. 1.** Комисията за борба с корупцията, конфликт на интереси и парламентарна етика, наричана по-долу Комисията, е постоянна комисия на 43-то Народно събрание по смисъла на чл. 79 от Конституцията на Република България и гл. V, чл. 16, ал. 1 и ал. 2, т. 19 от Правилника за организацията и дейността на Народното събрание (ПОДНС).

**Чл. 2.** Етичните правила за поведение ангажират моралния дълг на народните представители. Осъществявайки своите правомощия при зачитане върховенството на закона и защитата на обществения интерес, те се ръководят от принципите на необвързаност с частни интереси, откритост, отчетност и прозрачност. Народният представител не накърнява принципите на разделението на властите и независимостта на държавните органи.

**ПРЕДМЕТ**

**Чл. 3.** Комисията, съобразно чл. 148, ал. 2 от ПОДНС, приема настоящите правила за прилагане на етичните норми за поведение от раздел ІІ на ПОДНС.

**Чл. 4. (1)** Всеки член на Комисията, народен представител, организация и гражданин може да сезира Комисията за нарушаване на етичните норми за поведение от народните представители.

**(2)** Жалби и сигнали могат да се подават до Комисията за злоупотреби с власт и корупция, наличие на конфликт на интереси, използване на служебно положение в частен интерес, получаване на специални привилегии и придобивки, други извършени действия, които нарушават етичните норми за поведение, изрично посочени в раздел ІІ на ПОДНС.

**Чл. 5.** Комисията разглежда само писмени жалби и сигнали, които са депозирани на хартиен носител, в оригинал и съдържат следните реквизити:

1. имената на жалбоподателя, актуален и точен адрес, телефон за връзка;
2. мотивирано изложение в какво се състои нарушението на етичните норми за поведение на народния представител съгласно раздел ІІ от ПОДНС;
3. приложени писмени или други доказателства при наличие на такива.

**Чл. 6.** Анонимни сигнали не се разглеждат.

**Чл. 7.** Сигналите, които отговарят на условията по предходните членове, се поставят на разглеждане от Комисията.

**ОРГАНИЗАЦИЯ НА ДЕЙНОСТТА**

**Чл. 8.** За прилагането на раздел ІІ от ПОДНС, Комисията има следните правомощия:

1. Разглежда сигнали, изпратени до Комисията, от граждани, организации, държавни органи и народни представители за прояви на народен представител, несъвместими с етичните норми за поведение, съгласно раздел ІІ от ПОДНС.
2. Установява липсата или наличието на нарушение на етичните норми за поведение от народния представител.
3. Произнася се с Решение, което се публикува в публичен регистър на Народното събрание.
4. Изпраща приетото Решение, заедно с материалите, на съответните компетентни органи, към чиято дейност се отнася нарушението.

**Чл. 9.** Народният представител има право да изрази становище по Решението, което се публикува в регистъра.

**ЗАКЛЮЧИТЕЛНИ РАЗПОРЕДБИ**

§ 1. Настоящите правила за прилагане на раздел ІІ от ПОДНС се приемат на основание чл. 148, ал. 2 от ПОДНС.

§ 2. Изпълнението на правилата се възлага на председателя на Комисията.

§ 3. При необходимост Комисията може да внася изменения в настоящите вътрешни правила за дейността си.

§ 4. По въпроси, неуредени с настоящите правила се прилагат разпоредбите на Правилника за организацията и дейността на Народното събрание.

§ 5. Настоящите правила са приети с Решение № 2/22.01.2015 г. на заседание на Комисията за борба с корупцията, конфликт на интереси и парламентарна етика.

**ПРЕДСЕДАТЕЛ НА КОМИСИЯТА:**

**ВАЛЕНТИН НИКОЛОВ**